LEPIN PADAHK AUDAPAN KAN.
3.
Samwa, dehr manokehla dahme I kin padahkihwei. Tamataman ahnsou koaros dahme I kin nadaiong uhk ke en wia. 
Ei padahk pahn kahrehiong uhk mour werei oh paiamwahu. 
Ke dehr kadohwanowei mehlel oh loalopwoat. Pirehiong ni tepinweromw, oh ntingihediong nan omw mohngiong. 
Ma ke pahn wia met, Koht oh aramas akan pahn kupwurperenkin uhk. 
Likih KAUN-O ni mohngiongomw unsek. Dehr koapworopworki mehkan me ke pein lemeleme me ke ese. 
Tamanda KAUN-O ni omw wiewia kan koaros, oh e pahn ketin kasalehiong uhk ahl me pwung. 
Dehr mweidohng pein kowe en medemedewe me ke loalokongsang me ke uhdahn ese; ihte, peikiong KAUN-O oh mweisang wiewia sapwung. 
Ma ke pahn idawehn padahk pwukat, re pahn rasehng wini mwahu me kin kamwahwihala omw ohla kan oh katikitikihala omw weirek kan. 
Wauneki KAUN-O ni omw pahn meirongkihong wahnsahpw me keieu mwahu. 
Ma ke pahn wia met, omw imwen nahk kan pahn direkihla wahnsahpw akan, oh omw wain pahn laud mehlel, ke sohla pahn kak nekidala koaros. 
Samwa, ni ahnsou me KAUN-O pahn kapwunguhkala, rong kanahieng, oh alehda nin duwen kehkehlik ehu. 
KAUN-O kin ketin kapwungala irail kan me e kin ketin loalloale, duwehte sahm emen eh kin kapwungala nah pwutak me e kin suweiki. 
Meid kaperen ong aramas me kin loalokongla—oh dehdehkihla. 
Met me mwahusang silper, pwe me katep laud ong uhk sang kohl. 
Kupwurokong kesempwal sang mehlel takai kesempwal kan; sohte mehkot me ke pahn mwahuki me kak pahrekiong kesempwal en kupwurokong. 
Kupwurokong kin kihong uhk ke en mour werei, oh kepwehpwe, oh wahun. 
Kupwurokong kak kaparanda omw mour, oh kahluwaiuk pwe ke en dehr perki mehkot. 
Irail kan me loalokonglahr kin pereperen; kupwurokong pahn kihong irail mour. 
KAUN-O ketin kapikihda sampah sapwellime kupwurokong; sapwellime erpit me e ketin koasoanehkihdiong pahnlahng nan dewe. 
Sapwellime kupwurokong me kahrehda pillap akan ar pwilipwiliwei, oh depwek kan en kamwerehdi keteu pohn sampah. 
Samwa, katengediong loalomw omw loalokong oh erpit. Ke dehr mweidohng en dohsang uhk. 
Pwe iei ih me pahn kahrehiong uhk mour kaperen oh kansenamwahu. 
E pahn doandoareiuk nan elomw oh ke sohte pahn dipekelekel. 
Ke pahn nsenamwahu ni omw pahn meirla, oh ke pahn meir mwahu pwohng ehu pwon. 
Ke sohte pahn pwunodki duwen paisuwed eh pahn mwadangete lelohng uhk, rasehng melimel me kin lelohng aramas suwed kan. 
KAUN-O pahn ketin sinsileiuk. E sohte pahn ketin mweidohng ke en pwupwudiong nan lidip. 
Ahnsou koaros me ke kak, sewese irail kan me kin anahne sawas. 
Ke dehr ndahng mehn mpomw men en awih lel lakapw, ma ke kakehr sewese met. 
Dehr koasoanehdi mehkot suwed me pahn kauwehla mehn mpomw; e kin kousoan limwahmw oh koapworopworkin uhk. 
Dehr akamaiong emen ni sohte kahrepe, ni eh sohte wiahiong uhk mehkot suwed. 
Dehr peiriniong aramas akan me kin wia tiahk suwed, de alasang arail mwekid kan, 
pwe KAUN-O kin ketin kalahdeki aramas akan me kin wia me suwed, ahpw e kin ketin kompoakepahnki me pwung kan. 
KAUN-O kin ketin keriahla imwen aramas suwed kan, ahpw kin ketin kupwuramwahwihala imwen me pwung kan. 
E sohte kin ketin kupwure me aklapalap akan, ahpw e kin ketin uhpalihki me aktikitik kan. 
Aramas loalokong pahn adamwahula oh waunla, ahpw aramas pweipwei pahn kalaudehlahte arail namenek. 
